Aanvullende begroting: Geen nuwe belastings nóú verwag | Maroela Media
Woensdag is 'n geskiedkundige dag, met 'n aanvullende begrotingsrede wat deur die minister van finansies, Tito Mboweni, gelewer gaan word.
Die minister sal die begrotingsaankondigings om 15:00 tydens 'n virtuele sitting van die parlement doen. Die aanvullende begroting het nodig geword omdat die oorspronklike Februarie-begroting uitgedien geraak het weens die land se afgradering na rommelstatus, die koronavirus en veral die ekonomiese gevolge van die verlengde grendelstaat.
Een ding waaroor landsburgers nie bekommerd hoef te wees nie, is onmiddellike nuwe belastings. Tydens 'n voorligtingsessie aan die parlementêre perskorps het amptenare van die nasionale tesourie aangedui dat Mboweni voorstelle vir belastingaanpassings by Woensdag se toespraak kan insluit, maar dat sulke belastingaanpassings eers in Februarie van krag sal kan word.
Die amptenare het benadruk dat hierdie aanvullende begroting gaan fokus op die veranderinge aan die Februarie-begroting – dis dus daarin gewortel, met die klem op die vergelykende herprioritisering van staatsinkomste.
Daar gaan dus 'n vergelykende tabel uitgereik word waarin die Februarie-syfers teenoor die aangepaste syfers gestel word, en die aanpassings gaan omvattend wees.
Amptenare het byvoorbeeld uitgewys dat daar nie in die gebeurlikheidsreserwe of in die rampbestuurbegroting voorsiening gemaak is vir enigiets naastenby soos die R130 miljard wat vir koronavirus-bekamping nodig was nie.
Geen presiese syfers is deur die amptenare aangekondig nie.
Pres. Cyril Ramaphosa het vroeër sy optimisme uitgespreek dat Suid-Afrika weer vinnig van die ekonomiese terugslae sal herstel.
"Inkomste het drasties geval en dit is nodig om ons programme te herprioritiseer, openbare besteding te sny en af te skaal op projekte waar moontlik. Terwyl ons alles moontlik moet doen om bestaande werke te behou, moet ons ook nuwe werksgeleenthede skep en hoër vlakke van beleggings in die ekonomie aanmoedig.
"Ons moet ook entrepreneurskap aanmoedig. Ons hoop ook binnelandse en buitelande beleggers sal hou by dit waartoe hulle hul verbind het. Suid-Afrika het steeds wonderlike geleenthede en bates om in te belê," het Ramaphosa gesê.
begrotingsrede Tito Mboweni
Amper 'n derde van SA nou werkloos
Kleuterskool-saak tot dán uitgestel
We should really not hold our breath.
Hulle sal aanpassings maak en die dan terug dateer. Hulle sal nie enige belasting verligtig toepas op die belasting betalers nie.